# Almindelig Hyld

### Fra Wikipedia, den frie encyklopædi

| Almindelig Hyld | ?

Videnskabelig klassifikation

Rige: | Plantae (Planter)
Division: | Magnoliophyta (Dækfrøede planter)
Klasse: | Magnoliopsida (Tokimbladede)
Orden: | Dipsacales (Kartebolle-ordenen)
Familie: | Adoxaceae
Slægt: | Sambucus (Hyld)
Art: | Sambucus nigra

Almindelig Hyld (Sambucus nigra) er et lille, løvfældende træ eller en stor busk. Væksten er kuplet med oprette hovedgrene og overhængende sidegrene. Barken er først grøn og glat med grove barkporer. Senere bliver den lysegrå, men stadig med korkporer. Gammel bark er grå og furet. Knopperne er modsatte, udspærrede, grove og violette. Bladene er uligefinnede med ovale småblade, der har savtakket rand. Oversiden er mørkegrøn, mens undersiden er lysegrøn. Almindelig hyld blomstrer i juni-juli, og blomsterne sidder samlet i flade halvskærme. De er små og flødehvide. Duften er sødt krydret. Frugterne er sorte stenfrugter ("bær"). Frøene spirer ukrudtsagtigt villigt.

Ikke-synlige træk

Hylden er hurtigtvoksende, skyggetålende og tåler frost og salt samt en del vind. Rodnettet består af tykke, kun svagt grenede, men vidt udbredte rødder. De genkendes let på lugten. Grenene har tyk, hvid marv, som dog svinder væk og efterlader et hul i gamle grene. Blade og bark indeholder bitterstoffer, men ikke i så høj koncentration som hos den nært beslægtede Drue-Hyld. Hele busken, bortset fra blomsterne og de modne frugter, er derfor giftig.

Størrelse

6 × 5 m (50 × 40 cm/år).

Hjemsted

Almindelig Hyld optræder i skovbryn og ved huse i Europa og Asien, hvor der er mineralrig og fugtig jord. Muligvis er planten indført til Danmark i Oldtiden.

Anvendelse

Hylden gror bedst på frodig, evt. noget fugtig jord, men kan også bruges på kalkholdig sandjord. Den tåler beskæring godt. Den er velegnet både til den indre del af skovbryn og til vildt- og læbeplantninger. Det er vigtigt, at det er udvalgte sorter af Almindelig Hyld, man planter, da de fleste selvsåede Hyld ikke er hårdføre. De modne frugter er meget eftertragtede af fugle.

Hyld er en gammel lægeplante. Afkog af blomsterne skulle virke feberstillende og sveddrivende, og bærrene hjælpe mod forkølelse og influenza. Blomsterne anvendes til hyldeblomstdrik og kan tillige spises, for eksempel dyppet i tynd dej, friturestegt og drysset med sukker. Bærrene anvendes til saft og suppe. Bærrene har et højt indhold af A- og C-vitamin.

I gamle dage hed det sig, at gudinden Freja (senere kendt som hyldemor) boede i hylden, og fældede man hylden ved sit hus uden at plante en ny, var det med risiko for at ulykker ville ramme en.

Varieteter

- Fligetbladet Hyld (Sambucus nigra var. laciniata), Persille-Hyld

## [redigér] Se også

- Hyldebær
- Billede af Almindelig Hyld

## [redigér] Kilder/henvisninger

- Foreningen Vegetaren(vegetaren.dk)
- Træer og buske til skovbryn, læhegn og vildtplantninger
- Almindelig Hyld - Photos [en]
- Sten Porse: Plantebeskrivelser, DCJ 2003 (CD-Rom).
- Kommentar til H.C. Andersens Hyldemoer

Hentet fra "http://da.wikipedia.org../../../a/l/m/Almindelig_Hyld_658d.html"

Kategorier: Taksonomisk beskrevet | Haveplanter | Buske | Hvide blomster | Blomster i juni | Smukke frugter

##### Views

- Artikel
- Diskussion
- Nuværende version

##### Søg

##### Andre sprog

- Česky
- Deutsch
- Français
- Nederlands
- Polski
- Svenska